ฮั่งเส็งปิดเช้าบวก 149.30 จุด คาดจีนกระตุ้นศก.เพิ่มหลังข้อมูลศก.ย่ำแย่
ฮั่งเส็งปิดเช้าบวก 149.30 จุด คาดจีนกระตุ้นศก.เพิ่มหลังข้อมูลศก.ย่ำแย่
19 ม.ค. 2559

ดัชนีฮั่งเส็งตลาดหุ้นฮ่องกงปิดเช้าปรับตัวขึ้น โดยดัชนีฮั่งเส็งเพิ่มขึ้น 149.30 จุด หรือ 0.78% ปิดภาคเช้าที่ 19,386.75 จุด เนื่องจากนักลงทุนคาดว่าทางการจีนจะออกมาตรการเพื่อหนุนเศรษฐกิจของประเทศที่อยู่ในภาวะย่ำแย่ หลังจากมีการเปิดเผยข้อมูลเศรษฐกิจที่น่าผิดหวังหลายรายการในวันนี้
สำนักงานสถิติแห่งชาติจีน (NBS) เปิดเผยว่าผลิตภัณฑ์มวลรวมภายในประเทศ (GDP) ในปี 2558 ขยายตัว 6.9% เมื่อเทียบกับปีก่อนหน้า ซึ่งเป็นระดับต่ำสุดนับตั้งแต่ปี 2533 หรือในรอบ 25 ปี และชะลอลงจากอัตรา 7.3% ในปี 2557
สำหรับในช่วงไตรมาส 4 ของปี 2558 GDP จีนขยายตัว 6.8% เมื่อเทียบรายปี ซึ่งชะลอลงจากไตรมาส 3 ที่เติบโต 6.9% ขณะเดียวกัน ผลผลิตภาคอุตสาหกรรมเดือนธ.ค.ขยายตัว 5.9% เมื่อเทียบรายปี ซึ่งชะลอตัวลงจากเดือนพ.ย.ที่ขยายตัว 6.2%